钦定古今图书集成/明伦汇编/官常典/第551卷 > 荀羡
## 钦定古今图书集成/明伦汇编/官常典/第551卷 > 荀羡

按《晋书荀崧传》：“崧子羡，字令则，清和有准，才年七岁，
遇苏峻难，随父在石头，峻甚爱之，恒置膝上。羡阴白
其母曰：‘得一利刀子，足以杀贼’。母掩其口曰：‘无妄言。
年十五，将尚寻阳公主，羡不欲连婚帝室，仍远遁去。
监司追，不获已，乃出尚公主，拜驸马都尉。弱冠，与琅
邪王洽齐名。沛国刘惔、太原王濛、陈郡殷浩并与交’”
好。骠骑将军何充出镇京口，请为参军。穆帝又以为
抚军参军，征补太常博士，皆不就。后拜秘书丞、义兴
太守，征北将军褚裒以为长史。既到，裒谓佐吏曰：“荀
生资逸群之气，将有冲天之举，诸君宜善事之。”寻迁
建威将军、吴国内史，除北中郎将、徐州刺史、监徐兖
二州扬州之晋陵诸军事、假节。殷浩以羡在事有能
名，故居以重任，时年二十八，中兴方伯未有如羡之
少者。羡至镇，发二州兵使参军郑袭戍淮阴。羡寻北
镇淮阴，屯田于东阳之石鳖。寻加监青州诸军事，又
领兖州刺史，镇下邳。羡自镇来朝，时蔡谟固让司徒，
不起。中军将军殷浩欲加大辟，以问于羡。羡曰：“蔡公
今日事危，明日必有桓、文之举。”浩乃止。及慕容儁攻
段兰于青州，诏使羡救之。儁将王腾、赵盘寇琅邪，鄄
城，北境骚动，羡讨之，擒腾，盘迸走。军次琅邪，而兰已
没。羡退还下邳，留将军诸葛攸、高平太守刘庄等三
千人守琅邪，参军戴𨔵、萧鎋二千人守泰山。是时慕
容兰以数万众屯汴城，甚为边害。羡自光水引汶通
渠，至于东阿以征之，临阵斩兰。帝将封之，羡固辞不
受。先是，石季龙死，胡中大乱，羡抚纳降附，甚得众心。
以疾笃解职。后除右军将军，加散骑常侍，让不拜。升
平二年卒，时年三十八。帝闻之，叹曰：“荀令则、王敬和
相继凋落，股肱腹心，将复谁寄乎？”追赠骠骑将军。